En 1134 e varvas Alfonso Iañ en emgann Fraga, hag eñ divugel. Fall an traoù er rouantelezh. Bech en doa bet ar roue gant e wreg Urraca Iañ León, bech gant ar pab Paskal II. En e destamant e laoskas e rouantelezh gant an urzhioù armet: Urzh an Templ, Urzh an Ospital, Urzh ar Sepulkr Santel. Uhelidi ar vro avat ne oant ket evit gouzañv kement-se, ha mont a rejont da dennañ eus e gouent ar manach Ramiro, breur da Alfonso, da reiñ ar gurunenn dezhañ. Ha setu Ramiro II Aragon, lesanvet el Monje (ar Manach), war gador roue Aragon, tra ma voe lakaet García Ramírez el Restaurador en Navarra, ha rannet an div vro.